
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul de respingere a propunerii legislative pentru completarea anexei la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei.



Prin obiectul de reglementare şi conţinutul său, propunerea legislativă se încadrează în categoria legilor ordinare.

PREŞEDINTE,

István Antal

           Nr.23/173/2002

RAPORT

asupra propunerii legislative pentru completarea anexei la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei



1. Comisia pentru industrii şi servicii a fost sesizată, cu nr.258/17.09.2002, pentru avizare şi dezbatere în fond, cu propunerea legislativă pentru completarea anexei la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei.



Propunerea legislativă are în vedere introducerea în anexa la Ordonanţa de urgenţă a Guvernului nr.36/2001 a unor tarife specifice administraţiilor portuare şi de căi navigabile şi ale Autorităţii Navale Române.



2. Propunerea legislativă a fost avizată favorabil de Consiliul Legislativ, cu nr.1168/10.09.2002, cu observaţii şi propuneri privind normele de procedură  legislativă.



Guvernul României, cu actul nr.1863/24.07.2002, nu susţine adoptarea propunerii legislative întrucât contravine art.4 din Legea concurenţei, conform căreia regula generală este că preţurile şi tarifele se determină în mod liber prin concurenţă, pe baza cererii şi ofertei.



Ministerul Lucrărilor Publice, Transporturilor şi Locuinţei, cu actul nr.1512/IS/05.06.2002, a comunicat că nu este de acord cu propunerea legislativă.



3. În raport de obiectul de reglementare şi conţinutul său, propunerea legislativă face parte din categoria legilor ordinare.



4. Propunerea legislativă a fost examinată în şedinţele comisiei din 27 noiembrie şi 3 decembrie 2002. La lucrările comisiei au participat iniţiatorii propunerii legislative şi specialişti din cadrul Oficiului Concurenţei, Ministerului Lucrărilor Publice, Transporturilor şi Locuinţei, Autorităţii Navale Române, Companiei Naţionale "Administraţia Porturilor Maritime Constanţa" - S.A., Companiei Naţionale "Administraţia Porturilor Dunării Maritime" - S.A. Galaţi, Asociaţiei patronale "Operatorul Portuar" Constanţa şi Asociaţiei armatorilor şi Operatorilor Portuari Fluviali Galaţi.



5. La lucrările comisiei au fost prezenţi 21 deputaţi din totalul de 26 deputaţi membri ai comisiei.



Raportul comisiei asupra propunerii legislative a fost adoptat cu 17 voturi pentru, 2 voturi împotrivă şi 2 abţineri.



În cadrul dezbaterii, s-a menţionat că sfera de control a Oficiului Concurenţei asupra preţurilor şi tarifelor s-a restrâns ca urmare a liberalizării preţurilor conform angajamentelor asumate de România în vederea aderării la Uniunea Europeană. De asemenea, s-a menţionat că Ordonanţa de urgenţă a Guvernului nr.36/2001 are o sferă restrânsă şi se referă în special la protecţia consumatorului. Totodată s-a subliniat că, în conformitate cu prevederile legale, controlul preţurilor şi tarifelor practicate de administraţiile portuare şi de căi navigabile şi de Autoritatea Navală Română, revine autorităţii de reglementare, în cazul respectiv: Ministerul Lucrărilor Publice, Transporturilor şi Locuinţei.



În urma dezbaterilor şi ţinând seama de cele prezentate anterior, Comisia pentru industrii şi servicii propune respingerea propunerii legislative.

                PREŞEDINTE,                                        SECRETAR,

                  István Antal                                          Aurelia Vasile

Expert,

Daniel Bădina

PAGE  
1

